በሰሜን ጎንደር ተቋማትን በቦንብ በማቃጠል ጉዳት ባደረሱ 14 ግለሰቦች ላይ ክስ ተመሰረተ
በአማራ ክልል ሰሜን ጎንደር ዞን በደንቢያ ከተማ የሚገኙ የፋይናንስና ሌሎች ተቋማትን በቦንብ በማቃጠል ከ2 ሚሊዬን ብር በላይ ጉዳት በማድረስ በተጠረጠሩ 14 ግለሰቦች ላይ ክስ ተመሰረተ።ክሱ በፌዴራል ከፍተኛ ፍርድቤት ልደታ ምድብ 2ኛ ተረኛ የወንጀል ችሎት ነው የቀረበው።የጠቅላይ አቃቤ ህግ ክስ እንደሚያመላክተው፥ ተከሳሾቹ እራሱን የአርበኞች ግንቦት 7 እያለ የሚጠራው የሽብር ቡድን አባላት በመሆን፥ ጫካ በመግባት ወታደራዊ ስልጠና በመውሰድ ለሽብር ቡድኑ ከሰሜን ጎንደር አባላትን መልምለው ወደ ኤርትራ መላካቸው በክሱ ተጠቅሷል።በተጨማሪም ተከሳሾቹ በተለያዩ ጊዜ ከውጪ ሃገር ከሚገኙ የሽብር ቡድኑ አመራሮች በተላከ ከ155 ሺህ ብር በላይ ገንዘብ 6 ቦንብ እና የተለያዩ መሳሪያዎችን በመግዛት በመጋቢት 25 ቀን 2008 ዓ.ም ከለሊቱ 7 ሰዓትና በመጋቢት 15 ቀን 2009 ዓ.ም፥ በደንቢያ ከተማ በገንዘብና ኢኮኖሚ ልማት ቢሮ፣ በከተማው የአማራ ብድርና ቁጠባ ተቋም የወረዳውን አስተዳደር ቢሮ በቦምብ በማቃጠልና በአከባቢው ከሚገኝ የመስኖ ልማት ተፋሰስ ፕሮጀክት በማደናቀፍ የተቋማቱን 2 ሰራተኞች መግደላቸው እና በ2 ሰራተኞች ላይ የአካል ጉዳት ማድረሳቸው በክሱ ተዘርዝሯል።ተከሳሾቹ ክስ የተነበበላቸው ሲሆን፥ ችሎቱ ለፖሊስ ቃላቸውን ሲሰጡ ድርጊቱን ማመናቸውን በክሱ መጠቀሱን ተገልጿል።ችሎቱ ተከሳሾቹ በማረሚያ ቤት ሆነው ከጠበቃ ጋር ተማክረው ለጥቅምት 2 ቀን 2010 ዓ.ም እንዲቀርቡ ተለዋጭ ቀጠሮ መስጠቱን ተጠቁሟል-(ኤፍ.ቢ.ሲ)።